Document ID: 32011R1129

NARIADENIE KOMISIE (EÚ) č. 1129/2011
z 11. novembra 2011,
ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10, článok 30 ods. 1 a článok 30 ods. 5,
keďže:
(1)
V nariadení (ES) č. 1333/2008 sa stanovuje vytvorenie zoznamu Únie obsahujúceho prídavné látky v potravinách, schválené na používanie v potravinách, ako aj podmienky ich používania.
(2)
Prídavné látky v potravinách, ktorých používanie v potravinách je v súčasnosti povolené v zmysle smernice Európskeho parlamentu a Rady 94/35/ES z 30. júna 1994 o sladidlách používaných v potravinách (2), smernice Európskeho parlamentu a Rady 94/36/ES z 30. júna 1994 o farbivách pre použitie v potravinách (3) a smernice Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá (4), by sa mali zahrnúť do prílohy II k nariadeniu (ES) č. 1333/2008 po tom, ako sa preskúma, či sú v súlade s jeho článkami 6, 7 a 8. Uvedené preskúmanie by nemalo zahŕňať nové posúdenie rizika zo strany Európskeho úradu pre bezpečnosť potravín (ďalej len „úrad“). Prídavné látky v potravinách a použitia, ktoré už nie sú potrebné, sa neuvedú v prílohe II k uvedenému nariadeniu.
(3)
Len prídavné látky v potravinách zahrnuté v zozname Únie uvedenom v prílohe II k nariadeniu (ES) č. 1333/2008 sa môžu uvádzať na trh a používať v potravinách, a to za podmienok používania, ktoré sú v predmetnej prílohe II špecifikované. Prídavné látky v potravinách by sa mali zapisovať do zoznamu na základe kategórií potravín, do ktorých sa môžu pridávať. S cieľom uľahčiť tento prepis a zlepšiť transparentnosť procesu povoľovania je vhodné vytvoriť nový systém kategorizácie potravín, ktorý bude tvoriť základ prílohy II.
(4)
Za základ pre vytvorenie systému Únie bola použitá všeobecná norma pre prídavné látky v potravinách Codex Alimentarius (5), zavedený systém kategórií potravín. Uvedený systém je však potrebné upraviť tak, aby sa v ňom zohľadnila špecifickosť existujúcich povolení pre prídavné látky v potravinách v Únii. Zohľadnili sa súčasné predpisy Únie týkajúce sa potravín špecifické pre príslušný sektor. Kategórie sa vytvárajú s jediným cieľom, ktorým je vypracovať zoznam povolených prídavných látok v potravinách a ich podmienok použitia.
(5)
V záujme prehľadnosti je potrebné, aby sa prídavné látky v potravinách uvádzali v zozname v skupinách prídavných látok podľa povolenia v určitých potravinách. S cieľom zabezpečiť jednotný výklad by sa mali poskytnúť usmernenia k opisu rôznych kategórií. V prípade potreby sa môžu prijať rozhodnutia o výklade v súlade s článkom 19 nariadenia (ES) č. 1333/2008, aby sa objasnilo, či daná potravina patrí alebo nepatrí do určitej kategórie potravín.
(6)
Dusitany (E 249 - 250) sú potrebné ako konzervačné látky v mäsových výrobkoch na kontrolu možného rastu škodlivých baktérií, najmä Clostridium botulinum. Používanie dusitanov v mäse však môže viesť k tvorbe nitrozamínov, ktoré sú karcinogénnymi látkami. Súčasné povolenie dusitanov ako prídavných látok v potravinách vedie k rovnováhe medzi týmito účinkami a zároveň zohľadňuje vedecké stanovisko úradu a potrebu zachovať určité tradičné potraviny na trhu. Najvyššie prípustné množstvá rezíduí pre niektoré tradične vyrobené mäsové výrobky boli stanovené v prílohe III k smernici 95/2/ES. Uvedené limity by sa mali zachovať v primerane špecifických a identifikovaných produktoch; malo by sa však ozrejmiť, že dané limity sa vzťahujú na konečnú fázu výrobného procesu. Okrem toho sa Komisia bude radiť s členskými štátmi, zainteresovanými stranami a úradom v snahe prediskutovať možnosť zníženia súčasných najvyšších prípustných množstiev vo všetkých mäsových výrobkoch a ďalšieho zjednodušenia predpisov pre tradične vyrábané výrobky. Na základe výsledku uvedenej konzultácie Komisia zváži, či je vhodné navrhnúť úpravu najvyšších prípustných množstiev dusitanov, ktoré sa môžu pridávať do určitých mäsových výrobkov.
(7)
V prípade upravených stolových vôd, ktoré patria do kategórie 14.1.1, by jediné povolené prídavné látky v potravinách mali byť kyselina fosforečná a fosforečnany. Vzhľadom na to, že cieľom prílohy II k nariadeniu (ES) č. 1333/2008 je ďalej harmonizovať používanie prídavných látok v potravinách v rámci Únie, ako aj zabezpečiť účinné fungovanie vnútorného trhu, by sa minerálne soli, ktoré sa pridávajú do upravených stolových vôd na účely normalizácie, nemali považovať za prídavné látky v potravinách, a preto by nemali spadať do rozsahu pôsobnosti tohto nariadenia.
(8)
Všetky v súčasnosti povolené prídavné látky v potravinách sú predmetom opätovného prehodnotenia, ktoré vykonáva úrad v súlade s nariadením Komisie (EÚ) č. 257/2010 (6) ktorým sa ustanovuje program schválených prídavných látok v potravinách. Opätovné prehodnotenie prídavných látok v potravinách sa v súčasnosti vykonáva v súlade s prioritami stanovenými v uvedenom nariadení.
(9)
V januári 2008 prijal úrad stanovisko k lykopénu (7), v ktorom odvodil prijateľný denný príjem (Acceptable Daily Intake, ADI) 0,5 mg/kg telesnej hmotnosti na deň pre lykopén (E 160d) zo všetkých zdrojov a skonštatoval, že potenciálny príjem môže prekročiť ADI, a to najmä u detí. Používanie lykopénu ako potravinárskeho farbiva by sa preto malo obmedziť.
(10)
V septembri 2009 prijal úrad vedecké stanoviská k žltej FCF (E 110) (8), chinolínovej žltej (E 104) (9) a ponceau 4R (E 124) (10). Na základe posúdenia vystavenia prostredníctvom potravy vo vedeckých stanoviskách úrad dospel k záveru, že v prípade chinolínovej žltej a ponceau 4R pri najvyšších prípustných množstvách použitia sú odhady príjmu pri stredných a vysokých percentiloch vo všeobecnosti vyššie ako ADI. Takisto v prípade žltej SY môže byť vystavenie príliš vysoké najmä u detí vo veku 1 až 10 rokov. Odhady príjmu sú vypočítané na základe hladín používania, ktoré v roku 2009 poskytlo odvetvie potravinárskeho priemyslu. Komisia opätovne skúma súčasné povolené použitia a množstvá používania s cieľom overiť, či je vystavenie účinkom týchto látok pre spotrebiteľa bezpečné, a do júla 2011 plánuje vypracovať nový návrh s upravenými množstvami.
(11)
Úrad vo svojom stanovisku k bezpečnosti hliníka pri príjme stravy prijatom 22. mája 2008 dospel k záveru, že u značnej časti európskeho obyvateľstva môže byť vystavenie príliš vysoké. Úrad nemohol vyvodiť záver, pokiaľ ide o špecifické zdroje prispievajúce k obsahu hliníka v príslušnej potravine, ako je napr. prirodzene prítomné množstvo, podiel vyplývajúci z používania prídavných látok v potravinách a množstvá uvoľnené do potravín z fólií, nádob alebo potrieb pre domácnosť obsahujúcich hliník počas spracúvania a skladovania. S cieľom znížiť vystavenie účinkom hliníka by sa malo obmedziť používanie určitých prídavných látok obsahujúcich hliník v potravinách. Komisia pripravuje opatrenia na obmedzenie vystavenia účinkom prídavných látok obsahujúcich hliník v potravinách a do septembra 2011 plánuje vypracovať návrh s upravenými množstvami.
(12)
Zainteresované strany boli požiadané, aby poskytli informácie o používaní a potrebe používania potravinárskych farbív uvedených v prílohe V k smernici 94/36/ES. Niektoré z daných potravinárskych farbív sa v súčasnosti nepoužívajú v niektorých kategóriách potravín, ktoré sú uvedené v príslušnej prílohe. Niektoré z uvedených povolených farbív by sa však mali ponechať v zozname, keďže môže byť potrebné, aby nahradili, alebo čiastočne nahradili farbivá, ktoré by mohli v úrade počas opätovného hodnotenia vyvolať obavy. V tomto štádiu sa počet povolených potravinárskych farbív môže zredukovať v týchto kategóriách potravín: ochutený spracovaný syr, konzervované červené ovocie, pasta z rýb a pasta z kôrovcov, predvarené kôrovce a údené ryby.
(13)
Potravinárske farbivo etylester kyseliny beta-apo-8'- karoténovej (C 30) (E 160f) už výrobca neponúka a prevádzkovatelia podnikov už nepodporujú opätovné hodnotenie tejto látky úradom. Preto by sa táto prídavná látka nemala zaradiť do zoznamu Únie.
(14)
Používanie potravinárskeho farbiva kantaxantín (E 161 g) sa povoľuje len v „Saucisses de Strasbourg“. Komisia bola informovaná o tom, že toto farbivo sa už nepoužíva. Preto by sa povolenie používania tohto farbiva v „Saucisses de Strasbourg“ nemalo zahrnúť do zoznamu Únie. V smernici Európskeho parlamentu a Rady 2009/35/ES z 23. apríla 2009 o farbivách, ktoré sa môžu pridávať do liekov (11), sa však stanovuje, že členské štáty nepovoľujú na farbenie liekov na humánne a veterinárne použitie žiadne iné farbivá ako tie, ktoré sú uvedené v prílohe I k smernici 94/36/ES. Kantaxantín sa v súčasnosti používa v niektorých liekoch. Uvedená prídavná látka by preto mala zostať v zozname povolených prídavných látok.
(15)
Nariadením Komisie (ES) č. 884/2007 z 26. júla 2007 o mimoriadnych opatreniach, ktorými sa pozastavuje používanie farbiva E 128 červená 2G ako potravinárskeho farbiva (12) sa pozastavilo používanie uvedeného farbiva a uvádzanie na trh potravín, ktoré toto farbivo obsahujú. Preto by sa červená 2G (E 128) nemala zaradiť do zoznamu Únie.
(16)
Počas opätovného hodnotenia výborom sa ukázalo, že potravinárske farbivo hnedá FK (E 154) povolené len v Kippers (údenáče), sa už nepoužíva. Úrad počas opätovného hodnotenia nedokázal v dôsledku nedostatku dostupných údajov o toxicite vyvodiť záver o bezpečnosti uvedenej látky (13). Preto by sa táto prídavná látka nemala zaradiť do zoznamu Únie.
(17)
Protihrudkové činidlo oxid kremičitý (E 551) je v súčasnosti povolené v zmysle smernice 95/2/ES na rôzne použitia. Vedecký výbor pre potraviny priradil tejto prídavnej látke v potravinách vo svojom stanovisku z 18. mája 1990 (14) prijateľný denný príjem (ADI) „nešpecifikovaný“. Je technicky potrebné rozšíriť rozsah jej používania na vyššiu úroveň, ako je v súčasnosti povolené v prípade náhrad soli. Takéto používanie by bolo pre spotrebiteľov prospešné, pretože by zabezpečilo protihrudkujúce náhrady soli na predaj v horúcich a vlhkých európskych krajinách, keďže účinky hrudkovania v súčasnosti vedú k nevyhovujúcemu a často nemožnému používaniu náhrad soli. Preto je vhodné povoliť zvýšenie najvyššieho prípustného množstva pre náhrady soli.
(18)
Úrad posúdil informácie o bezpečnosti základného metylmetakrylátu kopolyméru ako povlakovej látky/polevy v tuhých výživových doplnkoch. Úrad vo svojom stanovisku z 10. februára 2010 dospel k záveru, že uvedené použitie nepredstavuje obavy o bezpečnosť, keďže základný metylmetakrylát kopolymér sa virtuálne nevstrebáva z gastrointestinálneho traktu po orálnom podaní. Prídavná látka by mala zohrávať technickú úlohu tým, že poskytne ochranu vlhkosti a zakryje chuť rôznych živín, a zároveň zabezpečí rýchle uvoľnenie živiny v žalúdku. Preto je vhodné povoliť používanie základného metylmetakrylátu kopolyméru ako povlakovej látky/polevy v tuhých výživových doplnkoch, ako sa vymedzuje v článku 2 smernice Európskeho parlamentu a Rady 2002/46/ES (15) na úrovni 100 000 mg/kg. Tejto novej prídavnej látke v potravinách by sa malo prideliť číslo E 1205.
(19)
Je potrebné, aby používanie prídavných látok v stolových sladidlách vymedzených v článku 3 ods. 2 písm. g) nariadenia (ES) č. 1333/2008 bolo regulované. Uvedené prípravky obsahujúce povolené sladidlá sú určené na predaj konečnému spotrebiteľovi ako náhrada cukrov. Potreba prídavných látok sa môže meniť v závislosti od rôznych foriem daných prídavných látok: kvapalná, prášková a tabletová forma.
(20)
Prepis prídavných látok v potravinách do prílohy II k nariadeniu (ES) č. 1333/2008 by sa mal pokladať za úplný prepis v súlade s článkom 34 uvedeného nariadenia od dátumu uplatňovania zmien a doplnení zavedených týmto nariadením. Dovtedy by sa mali naďalej uplatňovať ustanovenia článku 2 ods. 1, 2 a 4 smernice 94/35/ES, článku 2 ods. 1 až 6 a 8 až 10 smernice 94/36/ES a články 2 a 4 smernice 95/2/ES a prílohy k uvedeným smerniciam.
(21)
Súčasné použitia prídavných látok, na ktoré sa vzťahujú články 6, 7 a 8 nariadenia (ES) č. 1333/2008, by ich prepisom do zoznamu Únie nemali byť dotknuté. Malo by sa však poskytnúť prechodné obdobie, aby sa prevádzkovateľom podnikov umožnilo splniť ustanovenia tohto nariadenia.
(22)
Je potrebné objasniť výnimku zo zásady prenosu v zloženej potravine okrem potravín uvedených v prílohe II, ako sa stanovuje v článku 18 ods. 1 písm. a) nariadenia (ES) č. 1333/2008. V článku 3 smernice 95/2/ES a v článku 3 smernice 94/36/ES sa táto výnimka vzťahuje na potraviny, ktoré sú už v zoznamoch v tabuľkách 1 a 2. Zásada prenosu by sa mala naďalej vzťahovať aj na iné zložené potraviny patriace do kategórií uvedených v časti E (ako sú polievky, omáčky, šaláty atď.)
(23)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1333/2008
Príloha II k nariadeniu (ES) č. 1333/2008 sa nahrádza textom prílohy k tomuto nariadeniu.
Článok 2
Prechodné ustanovenia
1. Príloha II k nariadeniu (ES) č. 1333/2008 zmenená a doplnená týmto nariadením sa uplatňuje od 1. júna 2013.
2. Odchylne od odseku 1 sa od dátumu nadobudnutia účinnosti tohto nariadenia uplatňujú tieto zápisy v prílohe II k nariadeniu (ES) č. 1333/2008 zmenenej a doplnenej týmto nariadením:
a)
v bode 3 časti B zápis týkajúci sa základného metylmetakrylátu kopolyméru (E 1205);
b)
v bode 12.1.2 časti E zápis týkajúci sa používania oxidu kremičitého (E 551) v náhradách soli;
c)
v bode 17.1 časti E zápis týkajúci sa používania základného metylmetakrylátu kopolyméru (E 1205) vo výživových doplnkoch dodávaných v tuhej forme.
3. Článok 2 ods. 1, 2 a 4 smernice 94/35/ES, článok 2 ods. 1 až 6, 8, 9 a 10 smernice 94/36/ES a články 2 a 4 smernice 95/2/ES a prílohy k uvedeným smerniciam sa prestávajú uplatňovať od 1. júna 2013.
4. Odchylne od odseku 3 sa zápis v prílohe IV k smernici 95/2/ES týkajúci sa oxidu kremičitého (E 551) v náhradách soli prestáva uplatňovať od dátumu nadobudnutia účinnosti tohto nariadenia.
5. Potraviny, ktoré boli zákonne umiestnené na trh pred 1. júnom 2013, no nie sú v súlade s týmto nariadením, sa môžu naďalej uvádzať na trh do dátumu ich minimálnej trvanlivosti alebo spotreby.
Článok 3
Nariadenie (ES) č. 884/2007 sa od 1. júna 2013 zrušuje.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné v členských štátoch.
V Bruseli 11. novembra 2011

Labels: 0
3
17